                                                         Predkladacia správa


	Návrh na uzavretie Dohody o obchode medzi Európskou úniou a jej členskými štátmi na jednej strane a Kolumbiou a Peru na strane druhej predkladá Ministerstvo hospodárstva SR (MH SR) na rokovanie vlády SR ako iniciatívny materiál.	
	Dňa 19. januára 2009 Rada EÚ splnomocnila Európsku komisiu (ďalej len „EK“) na rokovania o mnohostrannej dohode o obchode s tými krajinami Andského spoločenstva, ktoré sa stotožňujú so všeobecným cieľom EÚ uzavrieť vyváženú, ambicióznu, komplexnú dohodu, ktorá spĺňa požiadavky Svetovej obchodnej organizácie (ďalej len „WTO“). Prezidenti Kolumbie, Ekvádoru a Peru vo svojich listoch, v januári 2009 adresovaných predsedovi EK Barrosovi, potvrdili svoj záväzok rokovať. Bolívia zaujala k novému formátu veľmi kritický postoj a neprejavila žiadny záujem zúčastniť sa. Nové rokovania o mnohostrannej dohode o obchode sa začali v januári 2009 medzi EÚ na jednej strane a Kolumbiou, Ekvádorom a Peru na druhej strane. Ekvádor sa po štyroch kolách prestal zúčastňovať rozhovorov. Rokovania sa úspešne ukončili v máji 2010 a po fáze právneho preskúmania bolo znenie dohody o obchode parafované s Kolumbiou a Peru 23. marca 2011. Dňa 16. marca 2012 na rokovaní  Rady EÚ pre zahraničné záležitosti na úrovni ministrov obchodu sa podarilo dosiahnuť politickú dohodu o návrhu rozhodnutia Rady o podpise a predbežnom uplatňovaní dohody. Za Slovenskú republiku dohodu, s výhradou ratifikácie, podpísal stály predstaviteľ SR pri EÚ v Bruseli p. Ivan Korčok, dňa 16. mája 2012 počas zasadnutia Výboru Stálych zástupcov – COREPER II.
	V dohode  sú obsiahnuté národné záujmy SR, a to najmä vo vzťahu ku kľúčovým odvetviam nášho priemyslu (automobilový sektor, elektrotechnika a oceliarstvo). SR, ako aj väčšina členských štátov EÚ, oceňuje aj dosiahnuté prínosy v oblasti služieb, investícií a v agrosektore.
	Dohoda predstavuje predovšetkým príležitosť pre EÚ, aby poskytla pevnú oporu reformám, ktoré Kolumbia a Peru uskutočňujú a ktorých cieľom je integrácia do globálnej ekonomiky, zvýšenie blahobytu a upevnenie ich rastu v záujme zlepšenia životných podmienok svojich obyvateľov. Prostredníctvom doložky o pristúpení sa aj ostatné členské krajiny Andského spoločenstva povzbudzujú na prístup k dohode o obchode, kedykoľvek to budú považovať za vhodné.
	V dohode sa, podľa čl. 330 ods. 3, predpokladá jej predbežné uplatňovanie. Platnosť dohody je časovo neobmedzená.
	Dohoda nebude mať vplyv na verejné financie, životné prostredie, na zamestnanosť ani  na zvýšenie regulačného zaťaženia podnikateľského prostredia.
	Dohoda je v súlade so zahraničnopolitickými záujmami SR, ako aj v súlade s medzinárodnoprávnymi záväzkami SR. Z hľadiska vnútroštátnych predpisov Slovenskej republiky ide o medzinárodnú zmluvu prezidentskej povahy. Z kategórií vymedzených čl. 7 ods. 4 Ústavy Slovenskej republiky ide o medzinárodnú hospodársku zmluvu všeobecnej povahy a o medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb. Preto je potrebné, aby so zmluvou vyslovila súhlas Národná rada Slovenskej republiky a aby bola následne ratifikovaná prezidentom Slovenskej republiky. Súčasne je potrebné, aby Národná rada Slovenskej republiky rozhodla podľa článku 86 písmena d) Ústavy Slovenskej republiky o tom, že zmluva má prednosť pred zákonmi podľa čl. 7 ods. 5 Ústavy Slovenskej republiky. Z kategórií vymedzených čl. 7 ods. 5 Ústavy Slovenskej republiky ide o medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb a zároveň o medzinárodnú zmluvu, na ktorej vykonanie nie je potrebný zákon.	
	Dohoda je zmiešanou úniovou zmluvou a bude publikovaná vo všetkých jazykoch EÚ, vrátane slovenského, v Úradnom vestníku EÚ. 
	Materiál bol predmetom medzirezortného pripomienkového konania, jeho výsledky sú súčasťou materiálu. 
	Dohoda bola tiež predmetom rokovania Legislatívnej rady vlády SR, ktorá schválila predložený materiál s pripomienkami, ktoré boli akceptované a odporučila vláde vyjadriť súhlas s ratifikáciou dohody.
	Vláda na svojom rokovaní dňa 14. novembra 2012 vyslovila súhlas s ratifikáciou dohody a odporučila Národnej rade Slovenskej republiky vysloviť súhlas s ratifikáciou tejto dohody.
Dohoda má spolu s prílohami cca 3000 strán, preto sa pre účely vnútorného schvaľovacieho procesu v SR  poskytuje  v elektronickej podobe.	

	
